Kevin Magnussen skal igen teste for en af motorsportens store spillere. Det kan BT her afsløre.

Den danske racerkører skal nemlig i næste uge teskøre for ingen ringere end Mercedes - dog ikke i en af den tyske fabriks overlegne Formel 1-biler, men i standardvogns-serien DTM.

En hemmelighedsfuld Kevin Magnussen annoncerede tidligere på ugen, at han var på vej til Tyskland. Det blev opfattet som om han skulle forhandle Le Mans-kontrakt med Porsche, men B.T. kan altså nu afsløre, at det handlede om en anden bilfabrik i Stuttgart-området.

»Kevin Magnussen er en af flere unge kørere vi giver en test i næste uge på Jerez-banen,« bekræfter Mercedes' motorsportschef Toto Wolff overfor BT.

Den tidligere formel 1-kører Giedo van der Garde (Holland), den engelske Formel 3-kører Jake

Dennis og Renault World Series-køreren Jazeman Jaafar (Malaysia) ventes også at teste for Mercedes, der i år vandt DTM med tyske Pascal Wehrlein.

Kevin Magnussens far Jan tilbragte i 1995-96 to sæsoner i DTM med Mercedes, mens han ventede på et fast sæde i Formel 1. DTM (Deutsche Tourenwagen Meisterschaft) er trods navnet en europæisk serie med løb i Tyskland, Holland, Østrig og Rusland.

Mercedes, BMW og Audi deltager i det prestigefyldte mesterskab, hvor også Tom Kristensen deltog i 2004-09. Bilerne er avancerede prototyper med cirka 500 hk, og mens Formel 1-cheferne ignorerer sportsvogns-racing/Le Mans, er der enkelte kørere, der er avanceret fra DTM til Formel 1:

2010-mesteren Paul di Resta rykkede med Mercedes' hjælp op i Formel 1 året efter, og den regerende mester Pascal Wehrlein er reservekører for Mercedes' Formel 1-team og kandidat til et af de ledige sæder hos Manor-teamet i 2016.

Fordi Mercedes er med begge steder, kører de to serier aldrig samme weekend, og det er derfor muligt at kombinere et reservekørerjob i Formel 1 med en sæson i DTM.

Som med testen i Porsche´s Le Mans-bil for få uger siden, er næste uges DTM-indsats for Mercedes ikke nødvendigvis en forløber for en 2016-kontrakt til Kevin Magnussen.

»Vi giver Kevin mulighed for at prøve vores DTM-bil, men der er ingen konkrete planer for 2016,« understreger Toto Wolff til BT.